Kristian Thulesen Dahl (DF), 1997-10-30:
I Dansk Folkeparti synes vi, det er ganske udmærket, at vi har fået denne forespørgselsdebat om dansk ulandsbistand og ulandspolitik.
Jeg synes ikke, der er nogen problemer i, at vi tager en diskussion af de principper, der ligger til grund for udbetalingen af ulandsbistand, og af partiernes holdninger til det.
Det giver også anledning til, at vi fra Dansk Folkepartis side kan lufte vores principielle synspunkter om den danske ulandspolitik.
Jeg vil nævne tre punkter i mit indlæg her i dag, og det første er med hensyn til ulandsbistandens størrelse.
Der er allerede flere ordførere, der har været inde på det, og jeg skal stille mig i rækken af de ordførere, som synes, at den danske ulandsbistand er blevet for høj.
Sagen er jo, at ulandsbistanden, som det også har været nævnt tidligere, reelt ligger på 1,18 pct. af BNI, og at den internationale mindsteanbefaling er 0,7 pct. Så kan man selvfølgelig som hr. Arne Melchior vælge at sige, at det er søreme da bragende flot, at Danmark ligger så højt.
Jeg hørte også hr. Arne Melchior sige, at jo mindre de andre giver, jo mere skal Danmark give, og at der ikke var grænser for, hvor meget hr. Arne Melchior ville være med til, at Danmark skulle give, så længe vi har noget at give af.
Det er jo helt umætteligt.
Selvfølgelig er der en prioritering fra vores side af, hvor grænsen skal ligge.
Nu har man lagt den på 1 pct., og så kommer den op på 1,18 pct., når man regner det hele sammen.
Den kunne jo lige så godt ligge på 0,8 pct. eller efter hr. Arne Melchiors opfattelse måske på 2,7 pct.
Det er en politisk prioritering og et politisk valg, hvor man vil have den til at ligge. Jeg synes, at specielt i de finansår, hvor der har været store, markante underskud på statens finanser, er det en flothed uden lige, at flertallet herinde vil gå ud og låne penge til at give videre rundt i verden.
Når man ikke engang vil opkræve de skatter og afgifter, der skal til for at få balance på statens budget, synes jeg, det er lige flot nok i den grad at snakke om, at ulandsbistanden er alt for lille, som jeg jo hørte, at der er ordførere, der mener.
Vi håber, at der vil være mulighed for det efter et valg, og vi hilser med glæde de synspunkter, som er kommet til udtryk fra både Venstres og De Konservatives side om forslag, der efter et valg vil medføre besparelser på den danske ulandspolitik. Der har været debat om det med de 1,18 pct. I forbindelse med, at nogle har sagt, at det danske samfund er blevet rigere, og så har vi også råd til at give mere, kan jeg ikke lade være med at sige: Husk lige på, at når vi beregner det, vi giver, i procent, bliver udgiften altså også større, hvis det danske samfund bliver rigere.
Hvis BNI vokser, og vi beregner, hvor meget vi giver i forhold til BNI, bliver det danske bidrag også løbende større.
Sådan er det jo.
Man taler, som om det danske samfund i de seneste år ikke har givet flere midler.
Det har det danske samfund så sandelig, og det synes jeg lige, at der var nogle ordførere, der glemte i deres ordførertaler.
Det andet punkt, som jeg hurtigt vil nå at nævne her i min ordførertale, er, at vi mener, at den bedste ulandspolitik, man kan føre, faktisk er frihandel.
Det er at sørge for, at de produkter, der bliver produceret i ulandene, også kan eksporteres til vores markeder.
Det betyder selvfølgelig også, at vi i Dansk Folkeparti er imod den grundidé, at man i EU opbygger frihandelsområder internt og så laver en toldmur udadtil.
Vi synes rent faktisk, at det er forbrugerne, der skal vælge, hvilke produkter de ønsker at købe, og at vi skal gå ind for reel frihandel.
Vi er selvfølgelig klar over, at der fra EU's side er undtagelser over for ulande i forhold til toldmuren, men den er der jo, og vi mener principielt ikke, at den burde være der.
Vi mener, at de varer, der bliver produceret i ulandene, skal have lov at komme til de danske markeder og til de øvrige europæiske markeder.
Vi mener heller ikke, at vi bør stille alt for strenge krav til, hvordan disse produkter er fremstillet. Selvfølgelig skal vi ikke acceptere udnyttelse af børn og den slags, men vi skal passe på ikke at falde i hr. Steen Gades grøft, for det vil betyde, at vi måske laver frihandel, men i realiteten lukker varerne ude af vores markeder alligevel, fordi de ikke er produceret, præcis som vi ønsker dem produceret, når de bliver produceret her i Danmark.
Som punkt tre vil jeg afslutningsvis sige, at Dansk Folkeparti selvfølgelig støtter alle de evalueringsprojekter, som er nødvendige for, at vi kan holde øje med, at skatteydernes midler bliver forvaltet på ordentlig vis, og derfor har vi overhovedet ikke nogen problemer med at støtte det forslag til vedtagelse, som forespørgerne har fremsat her i dag.
Det støtter vi med glæde.
Vi kan desværre konstatere, at det ikke bliver vedtaget, som situationen er nu, men vi håber selvfølgelig, at den intention, der ligger bag forslaget, alligevel vinder gehør også hos det flertal, der eventuelt nedstemmer forslaget til vedtagelse.